Къэбэрдей-Балъкъэрым щагъэзэкIуэж уэлбанэшхуэм къыдэкIуа зэраныгъэхэр
КIуэкIуэ Юрий иригъэкIуэкIащ республикэм и Правительствэмрэ Налшык къалэмрэ я унафэщIхэр зыхэта зэIущIэ
Къэбэрдей-Балъкъэр Республикэм и Iэтащхьэ КIуэкIуэ Юрий иригъэкIуэкIащ мы зэманым къызэрымыкIуэ щытыкIэм и хабзэр щагъэува Шэджэм, Шэрэдж районхэм щыIа уэлбанэшхуэм къихьа зэраныгъэхэр гъэзэкIуэжыным, щIыналъэ мыхьэнэ зиIэ автомобиль гъуэгухэр зэгъэпэщыжыным теухуа зэIущIэ. Абы хэтащ КъБР-м и Правительствэм и УнафэщI Мусуков А. ТI., КъБР-м ухуэныгъэмкIэ, псэупIэ-коммунальнэ, гъуэгу хозяйствэмкIэ и министр Къуныжь В. Хъ., КъБР-м Транспортымрэ связымкIэ и къэрал комитетым и унафэщI Къудей А. М., подряд IуэхущIапIэхэм я унафэщIхэр.
Иджыблагъэ щыIа уэлбанэшхуэм къыхэкIыу Шэджэм псыр хуабжьу къиуауэ щытащ икIи Шэджэм къалэмрэ Шэджэм ЕтIуанэ къуажэмрэ зэпызыщIэ автомобиль лъэмыжым и лъагъуэхэм ящыщ зыр етIысэхащ. Абы къыхэкIыу транспортыр иджы а жылагъуэхэм къапэзыкIухь гъуэгухэм щызокIуэ.
Безенги альпинист лагерым екIуалIэ гъуэгури псым илъэсри, а IуэхущIапIэм турист 300 къыдэнащ, сабий 10 я гъусэу. ЗэкIэ гузэвэгъуэ щыIэкъым: лагерым медицинэ IуэхущIапIэ щолажьэ, цIыхухэм яхурикъун шхынрэ псырэ щыIэщ. Лагерым екIуалIэ гъуэгур зэгъэпэщыжын яух.
КъБР-м и Правительствэм и пщэ иралъхьащ зэлэжьынухэр властым и федеральнэ органхэм, «Кавказ» автомобиль гъуэгур зехьэнымкIэ управленэ» федеральнэ къэрал IуэхущIапIэм ящIыгъуу иубзыхуну. Муниципальнэ щIыналъэхэм я Iэтащхьэхэм ечэнджэщащ пIэщIэгъуэ IуэхухэмкIэ къулыкъущIапIэхэр хьэзыру щагъэтыну, псы къыщIэшыпIэхэм, коммуникацэхэм, псэуныгъэр зэлъыта адрей IуэхущIапIэхэм я щытыкIэр къытрагъэзэжу къапщытэну.
Гъуэгухэр зэрызэрагъэпэщыжым щытепсэлъыхьым, КIуэкIуэ Ю. А. жиIащ абыхэм я щытыкIэм арэзы укъызэримыщIыр. Илъэсыр къызэрыунэхурэ ди деж щIэгъэхуэбжьауэ щолэжь транспорт зэхэкIыпIэ нэхъыщхьэхэр (Налшык къалэм Мэлбахъуэм, Калюжнэм, Комаров сымэ я цIэкIэ щыIэ уэрамхэм, Эльбрусскэ уэрамым хуэзэхэр, нэгъуэщIхэри) егъэфIэкIуэным. Уэлбанэрилэу зэрыщытым къыхэкIыу гъуэгухэм щыIэ кумбыгъэхэр зэгъэпэщыжынымкIэ лэжьыгъэхэр нэхъ къагъэтIэсхъащ, апхуэдэ лэжьыгъэхэм я фIагъым теухуауэ къэтхьэусыхэхэри куэд мэхъу. КъБР-м и Правительствэм, зыхуэфащэ министерствэхэмрэ ведомствэхэмрэ, Налшык къалэ округым я унафэщIхэм хуагъэуващ а Iуэхухэм зэпымыууэ кIэлъыплъыну. «Республикэм и гъуэгу хозяйствэр зэкIэлъымыкIуэщ, а IэнатIэм гугъуехь куэд щызэтрихьащи, ахэр зэкIэлъыкIуэу къызэнэкIыпхъэщ», — жиIащ КъБР-м и Iэтащхьэм.
КIуэкIуэ Юрий зэIущIэм хэтахэм гу лъаригъэтащ мы IэнатIэм щрагъэкIуэкIыну лэжьыгъэхэм я графикыр ткIийуэ псоми ягъэзэщIэн зэрыхуейр.
Ярославская Маринэ.
